John tgħidx kemm kien ħerqan biex imur l-iskola. Mhux bħas-soltu, tgħidx x'kedda kien jagħtiha lil ommu biex imur l-iskola. Illum kien differenti. Illum John kellu x'jgħid lil sħabu dwar dak li kienet qaltlu in-nanna l-jum ta' qabel. Kienet qaltlu dwar is-saħħara li jgħidu li tgħix f'kamra ċkejkna f'nofs l-għalqa qrib l-iskola. Issa kien sab mod kif juri lil sħabu li hu wkoll kien raġel. John u sħabu kienu l-ħin kollu jaraw min hu l-iktar raġel. Kif wasal l-iskola daħal jiġri u mar jgħid lil sħabu dak li qaltlu n-nanna. Għall-ewwel ħadd ma ried jemmnu imma kif sfidahom u qalilhom li kienu qed jibżgħu, malajr qalulu iva. Ftehmu li l-għada jmorru kemxejn kmieni għall-mużew u jmorru f'dik l-għalqa ta' ħdejn l-iskola u jħabbtu f'dik id-daqsxejn ta' kmajra. Il-ġurnata ta' wara waslet u l-iskola kienu l-ħin kollu jaqbdu ma' xulxin billi jgħidu li ma għandhomx kuraġġ jmorru. F'xil-ħamsa t-tfal kienu qed jistennew lil xulxin quddiem il-mużew. Hekk kif iltaqgħu, kollha f'daqqa telqu għal għonq it-triq. Mill-mużew għall-iskola ma kienx hemm ħafna bogħod għalhekk ma damux biex waslu. Il-grada tal-għalqa kienet magħluqa, u kellhom jaqbżu ċint żgħir. Kif daħlu ħabbtu l-bieb tal-ħadid imma ħadd ma wieġeb, allura qabdu u bi ftit saħħa fetħu l-bieb, imma malajr għarralhom. Hekk kif fetħu l-bieb sabu s-saħħara ma wiċċhom. F'tebqa t'għajn il-bieb ingħalaq waħdu b'tisbita kbira. Is-saħħara ħatfithom minn widnejhom, kaxkrithom sal-kantina, rabtithom u fl-aħħar kollha spiċċaw f'borma kull wieħed, mimlijin kimiċi ta' kull tip u għamla jistennew il-mewt toħodhom. Minn dakinhar 'il quddiem għaddew għexieren ta' snin u l-pubbliku qatt ma sar jaf x'ġara minn dawn l-erba' subien. Min jgħid li ħatfuhom u min jgħid li qatluhom. Is-saħħara biss taf!
Il-kamra f'nofs l-għalqa – Luigi Inguanez 9b